Komission tiedonannossa ”Valmistautuminen Yhdistyneen kuningaskunnan eroamiseen Euroopan unionista 30. maaliskuuta 2019: Varautumissuunnitelma”, joka annettiin 13. marraskuuta 2018, vahvistetaan ne varautumistoimenpiteet, jotka komissio aikoo panna täytäntöön, jos eroamispäivänä ei ole voimassa erosopimusta. Kyseisessä tiedonannossa komissio luetteli toimet, jotka se katsoi välttämättömiksi, ja huomautti, että lisätoimet voivat olla tarpeen myöhemmässä vaiheessa. Tiedonannossa esitettiin myös kuusi yleistä periaatetta, joiden mukaisia eri tasoilla hyväksyttyjen varautumistoimenpiteiden olisi oltava. Periaatteisiin kuuluu se, että varautumistoimenpiteiden avulla ei pitäisi toisintaa unionin jäsenyyteen perustuvia etuja eikä erosopimuksen mukaisia siirtymäkauden ehtoja; niiden on oltava väliaikaisia eikä niitä pitäisi periaatteessa soveltaa enää vuoden 2019 jälkeen; ja niiden on oltava Euroopan unionin omien etujensa mukaisesti yksipuolisesti hyväksymiä toimia, ja sen vuoksi unioni voi periaatteessa peruuttaa ne milloin tahansa.

Ehdotus ei ylitä sitä, mikä on tarpeen toimenpiteen tavoitteiden saavuttamiseksi, koska se rajoittuu niiden edellytysten määrittämiseen, jotka ovat tarpeen Yhdistyneen kuningaskunnan ja Yhdistyneen kuningaskunnan yhteisöjen tukikelpoisuuden vahvistamiseksi, ja sen kesto on rajattu.

Unionin budjettivallan käyttäjä on hyväksynyt unionin vuoden 2019 talousarvion, jolla rahoitetaan vuosien 2014–2020 monivuotisen rahoituskehyksen mukaisia toimia ja meno-ohjelmia, sellaisina kuin unionin lainsäätäjä on ne hyväksynyt. Ehdotetun toimen tavoitteet voidaan näin ollen saavuttaa ainoastaan unionin tasolla toteutettavalla toimenpiteellä.

SEUT-sopimuksen 352 artiklan ja Euratomin perustamissopimuksen 203 artiklan nojalla unioni voi toteuttaa asianmukaisia toimenpiteitä, jos unionin toimet osoittautuvat politiikkojen puitteissa tarpeelliseksi jonkin perussopimuksissa asetetun tavoitteen saavuttamiseksi eikä perussopimuksissa ole määräyksiä tähän tarvittavista valtuuksista. Ehdotettu asetus on toimenpide, joka mahdollistaa jäsenvaltion eron jälkeisen siirtymäajan unionin talousarvioon sisältyvien toimien rahoituksen ja täytäntöönpanon osalta tilanteessa, jossa kyseisen valtion kanssa ei ole tehty sopimusta. Kyseinen toimenpide on tarpeen, jotta voidaan toteuttaa unionin talousarvio kuluvana varainhoitovuonna (2019), mahdollistaa maksujen vastaanottaminen eroavalta jäsenvaltiolta sekä tarjota ratkaisu käynnissä oleviin toimiin, jotka rahoitetaan Yhdistyneen kuningaskunnan ja Yhdistyneen kuningaskunnan tuensaajien osalta unionin talousarviosta, ja uusiin toimiin, joita voidaan perustella Yhdistyneen kuningaskunnan maksuosuudella vuoden 2019 talousarvioon. Perussopimuksissa unionille ei määrätä tarvittavia valtuuksia tällaisten siirtymätoimenpiteiden toteuttamiseksi, minkä vuoksi asianmukainen oikeusperusta on Euroopan unionin toiminnasta tehdyn sopimuksen 352 artikla ja Euratomin perustamissopimuksen 203 artikla.

Tätä Yhdistyneen kuningaskunnan ja Yhdistyneen kuningaskunnan yhteisöjen tukikelpoisuutta alettaisiin soveltaa vasta, kun tässä ehdotuksessa säädetyt edellytykset, kuten se, että Yhdistynyt kuningaskunta on suorittanut ensimmäisen maksunsa EU:n talousarvioon sen eron jälkeisen ajanjakson osalta, on täytetty. Varautumiskehyksen, joka mahdollistaa Yhdistyneen kuningaskunnan ja Yhdistyneen kuningaskunnan yhteisöjen tukikelpoisuuden, soveltaminen lakkaisi, jos Yhdistynyt kuningaskunta lopettaa maksut tai valvontatoimien ja tarkastusten aikana havaitaan huomattavia puutteita.

(1)Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Koska Yhdistyneen kuningaskunnan kanssa ei ole tehty erosopimusta eikä Euroopan unionista tehdyn sopimuksen 50 artiklan 3 kohdassa tarkoitettua kahden vuoden määräaikaa ole pidennetty, perussopimuksia ei enää sovelleta Yhdistyneeseen kuningaskuntaan eikä Yhdistyneessä kuningaskunnassa 30 päivänä maaliskuuta 2019. Yhdistyneen kuningaskunnan ja unionin tulevassa kansainvälisessä sopimuksessa on tämän vuoksi sovittava taloudellisesta ratkaisusta, joka koskee Yhdistyneen kuningaskunnan unionin jäsenyydestä johtuvia taloudellisia velvoitteita.

(2)Sen vuoksi on tarpeen vahvistaa säännöt, jotka koskevat unionin ja Yhdistyneen kuningaskunnan sekä sen tuensaajien välisiä suhteita unionin yleisen talousarvion, jäljempänä ’talousarvio’, rahoituksen ja toteuttamisen osalta vuonna 2019.

(3)Perussopimuksissa ei määrätä muista kuin Euroopan unionin toiminnasta tehdyn sopimuksen 352 artiklassa ja Euroopan atomienergiayhteisön perustamissopimuksen 203 artiklassa tarkoitetuista valtuuksista hyväksyä talousarvion toteuttamiseen ja rahoitukseen vuonna 2019 liittyviä toimenpiteitä ottaen huomioon Yhdistyneen kuningaskunnan eroaminen unionista.

(4)Yhdistynyt kuningaskunta ja Yhdistyneeseen kuningaskuntaan sijoittautuneet henkilöt ja yhteisöt osallistuvat useisiin unionin ohjelmiin tai toimiin Yhdistyneen kuningaskunnan unionin jäsenyyden perusteella. Osallistuminen tapahtuu Yhdistyneen kuningaskunnan tai Yhdistyneeseen kuningaskuntaan sijoittautuneiden henkilöiden tai yhteisöjen kanssa tehtyjen sopimusten perusteella taikka Yhdistyneen kuningaskunnan tai Yhdistyneeseen kuningaskuntaan sijoittautuneiden henkilöiden tai yhteisöjen hyväksi tehtyjen päätösten perusteella, jotka ovat oikeudellisia sitoumuksia.

(5)Näiden sopimusten ja päätösten tukikelpoisuutta koskevissa säännöissä edellytetään usein, että tuensaaja on jäsenvaltio tai jäsenvaltioon sijoittautunut henkilö tai yhteisö. Yhdistyneen kuningaskunnan tai Yhdistyneeseen kuningaskuntaan sijoittautuneiden henkilöiden tai yhteisöjen tukikelpoisuus kytkeytyy tällöin siihen, että Yhdistynyt kuningaskunta on jäsenvaltio. Yhdistyneen kuningaskunnan ero unionista tarkoittaa tästä syystä sitä, että unionin rahoitusta näiden sopimusten ja päätösten nojalla saavat tahot menettävät tukikelpoisuutensa. Tämä ei kuitenkaan koske tapauksia, joissa Yhdistyneeseen kuningaskuntaan sijoittautuneet henkilöt tai yhteisöt osallistuvat johonkin toimeen kolmanteen maahan sijoittautuneiden henkilöiden ja yhteisöjen ominaisuudessa ja niitä koskevien, kussakin tapauksessa sovellettavien unionin sääntöjen mukaisin edellytyksin.

(6)Sekä unionin ja sen jäsenvaltioiden että Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen edun mukaista olisi toteuttaa vuoden 2019 talousarvio sellaisena kuin se on kyseistä vuotta varten hyväksytty. Olisi myös hyvä, jos ennen eroamispäivää allekirjoitettujen ja hyväksyttyjen oikeudellisten sitoumusten täytäntöönpanoa voitaisiin jatkaa.

(7)Sen vuoksi on aiheellista vahvistaa edellytykset, joiden täyttyessä Yhdistynyt kuningaskunta ja Yhdistyneeseen kuningaskuntaan sijoittautuneet henkilöt ja yhteisöt voisivat vuonna 2019 olla edelleen tukikelpoisia, kun on kyse sopimuksista, jotka on allekirjoitettu niiden kanssa, ja päätöksistä, jotka on hyväksytty niiden osalta, ennen päivää, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, jäljempänä ’eroamispäivä’. Nämä edellytykset olisivat seuraavat: Yhdistynyt kuningaskunta on vahvistanut kirjallisesti komissiolle, että se sitoutuu edelleen maksamaan vuoden 2019 talousarvioon rahoitusosuuden, joka lasketaan vuoden 2019 hyväksyttyyn talousarvioon otetun, Yhdistyneen kuningaskunnan käyttöön asettamien omien varojen arvioidun määrän perusteella; Yhdistynyt kuningaskunta on maksanut rahoitusosuuden ensimmäisen erän; ja Yhdistynyt kuningaskunta on vahvistanut komissiolle kirjallisesti, että se sitoutuu sallimaan kaikilta osin unionin suorittamat valvontatoimet ja tarkastukset asiassa sovellettavien sääntöjen mukaisesti. Oikeusvarmuuden vuoksi on aiheellista rajoittaa näiden edellytysten täyttämiselle varattua aikaa. Komission olisi annettava päätös edellytysten täyttymisestä.

(8)Sikäli kuin tässä asetuksessa vahvistetut Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen tukikelpoisuusedellytykset edelleen täyttyvät, on myös aiheellista säätää niiden mahdollisuudesta osallistua ehdotuspyyntöihin, tarjouskilpailuihin, kilpailuihin tai muuhun sellaiseen menettelyyn, joka saattaa johtaa rahoitukseen unionin talousarviosta, lukuun ottamatta erityistapauksia, jotka liittyvät turvallisuuteen ja Yhdistyneen kuningaskunnan jäsenyyden päättymiseen Euroopan investointipankissa, ja tarjota niille unionin rahoitusta.

(9)On myös aiheellista säätää, että Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen tukikelpoisuus jatkuu sillä edellytyksellä, että Yhdistynyt kuningaskunta jatkaa maksuja unionin vuoden 2019 talousarvioon ja että valvontatoimia ja tarkastuksia voidaan suorittaa tehokkaasti. Jos nämä edellytykset eivät enää täyty, komission olisi annettava päätös, jossa todetaan, että edellytysten täyttäminen on laiminlyöty. Tällöin unionin rahoitusta ei enää pitäisi myöntää Yhdistyneelle kuningaskunnalle ja Yhdistyneeseen kuningaskuntaan sijoittautuneille henkilöille ja yhteisöille.

(10)On myös aiheellista säätää sellaisten vuonna 2019 toteutettavien toimien tukikelpoisuuden jatkumisesta, joiden yhteydessä jäsenvaltiot tai jäsenvaltioihin sijoittautuneet henkilöt tai yhteisöt saavat unionilta varoja ja jotka liittyvät Yhdistyneeseen kuningaskuntaan. Tällaisten toimien täytäntöönpanoa arvioitaessa olisi kuitenkin varainhoidon moitteettomuuden varmistamiseksi otettava huomioon se mahdollisuus, ettei Yhdistynyt kuningaskunta hyväksy valvontatoimia ja tarkastuksia.

(11)Jäsenvaltiot eivät voi riittävällä tavalla saavuttaa tämän asetuksen tavoitteita, vaan ne voidaan saavuttaa paremmin unionin tasolla, koska ne koskevat unionin talousarviota ja unionin ohjelmia ja toimia, joten unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi.

(12)Komissiolle olisi jonkinasteisen liikkumavaran varmistamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat 2 artiklan 1 kohdan a, b ja c alakohdassa vahvistettujen määräaikojen mahdollista pidentämistä ja maksuaikataulun muuttamista vuoden 2019 elokuun jälkeisten kuukausien osalta. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä. Delegoidun säädöksen olisi tultava voimaan viipymättä, jos tämä on tarpeen erittäin kiireellisessä tapauksessa, joka liittyy unionin vuoden 2019 talousarvion toteuttamiseen ja rahoitukseen kohdistuvaan vakavan häiriön vaaraan, ja sitä olisi sovellettava niin kauan kuin sitä ei vastusteta Euroopan parlamentissa tai neuvostossa.

(13)Tämän asetuksen olisi tultava voimaan kiireellisesti, ja sitä olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa. Koska unionin hyväksytty talousarvio, jonka rahoitukseen Yhdistyneen kuningaskunnan on määrä osallistua, koskee eroamispäivänä vain vuotta 2019, tätä asetusta olisi sovellettava ainoastaan vuotta 2019 koskevaan tukikelpoisuuteen,

ON HYVÄKSYNYT TÄMÄN ASETUKSEN:

1 artikla

Kohde ja soveltamisala

1.Tässä asetuksessa säädetään unionin yleisen talousarvion, jäljempänä ’talousarvio’, toteuttamista ja rahoitusta vuonna 2019 koskevista säännöistä Yhdistyneen kuningaskunnan unionista eroamisen vuoksi ja sellaisia suoraan, välillisesti tai yhteistyössä hallinnoitavia toimia koskevista säännöistä, joita koskeva tukikelpoisuus täyttyy Yhdistyneen kuningaskunnan unionin jäsenyyden kautta päivänä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, jäljempänä ’eroamispäivä’.

2.Tätä asetusta sovelletaan rajoittamatta Euroopan parlamentin ja neuvoston asetuksen (EU) 2019/... kattamien alueellisten yhteistyöohjelmien ja Euroopan parlamentin ja neuvoston asetuksen 2019/... kattamien Erasmus+ -ohjelmaan kuuluvien oppimiseen liittyvien liikkumistoimien toteuttamista.

2 artikla

Tukikelpoisuusedellytykset

1.Silloin kun Yhdistynyt kuningaskunta tai Yhdistyneeseen kuningaskuntaan sijoittautunut henkilö tai yhteisö saa unionin rahoitusta suoraan, välillisesti tai yhteistyössä hallinnoitavan toimen puitteissa ennen eroamispäivää allekirjoitettujen tai hyväksyttyjen oikeudellisten sitoumusten mukaisesti ja kyseisen toimen mukainen tukikelpoisuus riippuu Yhdistyneen kuningaskunnan jäsenyydestä unionissa, ne ovat edelleen tukikelpoisia vuonna 2019 eroamispäivän jälkeen, jos seuraavat edellytykset täyttyvät:

a)Yhdistynyt kuningaskunta on vahvistanut komissiolle kirjallisesti viimeistään 18 päivänä huhtikuuta 2019 osallistuvansa edelleen vuonna 2019 talousarvion rahoittamiseen summalla, joka esitetään asiakirjassa Euroopan unionin yleisen talousarvion lopullinen hyväksyminen varainhoitovuodeksi 2019 (EU, Euratom) 2019/... vahvistetun varainhoitovuoden 2019 talousarvion tulo-osan osassa ”A. Johdanto ja unionin yleisen talousarvion rahoitus” olevan taulukon 7 kohdassa ”Yhdistynyt kuningaskunta” ja sarakkeessa ”Omat varat yhteensä”, vähennettynä omien varojen määrällä, jonka Yhdistynyt kuningaskunta on ennen eroamispäivää asettanut saataville varainhoitovuoden 2019 osalta, tässä asetuksessa vahvistetun maksuaikataulun mukaisesti;